Rozhodnutie Komisie
z 5. decembra 2003
o ochranných opatreniach so zreteľom na dovoz určitých zvierat, ich spermy, vajíčok a embryí z Albánska, bývalej Juhoslovanskej republiky Macedónsko a Srbska a Čiernej Hory v súvislosti so zhubnou katarálnou horúčkou oviec (blue tongue)
(oznámené pod dokumentačným číslom C(2003) 4526)
(Text s významom pre EHP)
(2003/845/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991, ktorou sa stanovujú zásady organizácie veterinárnych kontrol zvierat vstupujúcich do spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS [1], najmä na jej článok 18,
keďže:
(1) Rozhodnutím Komisie 2001/706/EHS z 27. septembra 2001 o ochranných opatreniach týkajúcich sa dovozu určitých zvierat a výrobkov z nich z Albánska, Bulharska, bývalej Juhoslovanskej republiky Macedónsko a Juhoslovanskej zväzovej republiky v súvislosti so zhubnou katarálnou horúčkou oviec (blue tongue) [2] bol zakázaný dovoz živých zvierat druhov náchylných na zhubnú katarálnu horúčku oviec (všetky prežúvavce) z tretích krajín, v ktorých boli oznámené prípady výskytu zhubnej katarálnej horúčky oviec.
(2) Na základe prijatých informácií sa Bulharsko v súčasnosti môže považovať za krajinu bez výskytu zhubnej katarálnej horúčky oviec. Situácia v Albánsku, bývalej Juhoslovanskej republike Macedónsko a Srbsku a Čiernej Hore (bývalá Juhoslávia) ostáva nezmenená.
(3) V záujme jasnosti právnych predpisov spoločenstva by sa preto rozhodnutie 2001/706/ES malo zrušiť a nahradiť týmto rozhodnutím.
(4) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty nepovoľujú dovoz živých zvierat druhov náchylných na zhubnú katarálnu horúčku oviec a pôvodom v Albánsku, bývalej Juhoslovanskej republike Macedónsko a Srbsku a Čiernu Hore alebo prevážané cez tieto krajiny.
2. Členské štáty nepovoľujú dovoz spermy, vajíčok a embryí druhov náchylných na zhubnú katarálnu horúčku oviec s pôvodom v Albánsku, bývalej Juhoslovanskej republike Macedónsko a Srbsku a Čiernej hore.
Článok 2
1. Odlišne od článku 1 ods. 1 môžu členské štáty povoliť dovoz živých zvierat druhov náchylných na zhubnú katarálnu horúčku oviec, ktoré boli prevezené cez Albánsko, bývalú Juhoslovanskú republiku Macedónsko a Srbsko a Čiernu Horu, pokiaľ to neohrozuje štatút príslušného členského štátu v súvislosti so zhubnou katarálnou horúčkou oviec.
2. Členské štáty priebežne informujú Komisiu o kritériách uplatňovaných pri udeľovaní výnimky ustanovenej v odseku 1.
Článok 3
Rozhodnutie 2001/706/ES sa zrušuje.
Odkazy na zrušené rozhodnutie sa vykladajú ako odkazy na toto rozhodnutie.
Článok 4
Toto rozhodnutie sa bude uplatňovať od 9. decembra 2003.
Článok 5
Toto rozhodnutie je adresované členským štátom.
V Bruseli 5. decembra 2003